Nafarroako Parlamentuko Mahaiak, 2020ko irailaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, “Delta 50” deitutako eremuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko irailaren 14an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak Lehendakaritzako,Berdintasuneko, Funtzio Publikoko eta Barneko Departamentuari egindako honako galdera hau aurkezten dio Legebiltzarreko Mahaiari, idatziz erantzun diezaion:

Prentsa digitalean nahiz sare sozialetan jasotakoaren arabera, Nafarroako baso-suhiltzaileek salatu dutenez, egunotan aire-murrizketako eremu bat aktibatu da, Bardea osoa eta Nafarroako erdialdearen eta hegoaldearen zati handi bat hartzen dituena: “Delta 50”. Horren eraginez, helikopteroz garraiatutako Nafarroako Gobernuaren brigadari ukatu egin zaio eremu horretatik igarotzea; hortaz, suteak itzaltzeko aire-baliabideek itzulinguruak egin behar dituzte edo bueltaka ibili behar dute emergentzia gertatu den lekuetara hurbiltzeko.

Salatu dutenez, hori da irail honetan bi egun jarraitan gertatu dena, “Delta 50” eremu horretatik igarotzea ukatu zaienean.

Zehazki, atzo, irailak 8, emergentzia bat artatzera zihoan helikopteroari berriro ukatu zitzaion baimena, eta Tafalla gainean hegan ibili zen hamar bat minutuz, inoiz helduko ez zen baimenaren zain.

Gauzak horrela, honako hau jakin nahi dugu:

– Egia al da badela Tafallatik Bardearaino doan “Delta 50” eremu hori, zeinak mugatu egiten baitu aire-ibilgailu oro bertatik hegaldatzea?

– Azken bost urteotan, suteak itzaltzeko aire-baliabideei, helikoptero medikalizatuari edo Nafarroako Gobernuaren mendeko bestelako emergentzia-baliabideei zenbat aldiz ukatu zaie eremu hori igarotzeko baimena?

– Abiazio Zibilak edo Noaingo aireportuko kontrol-dorreak zer arrazoi eman dute aire-baliabideei baimena ukatzeko?

Departamentuak jakin al daki inoiz, eremua igaro eta emergentzia bati erantzutera azkarrago iristeko baimenik ezagatik, emergentzia bat okerragotu ote den?

Iruñean, 2020ko irailaren 9an

Foru parlamentaria: Adolfo Araiz Flamarique